Citromkrémes gyümölcsös lepény recept, receptek
Hozzávalók kb. 20 darabhoz: 25 dkg vaj (vagy margarin), 32 dkg cukor, csipetnyi só, 6 dkg vaníliás cukor, 1 citrom reszelt héja, 6 tojás, 30 dkg liszt, 5 dl tejszín, 1 zacskó sütőpor, 37 dkg eper, 25 dkg kék szőlő, 25 dkg fehér szőlő, 45 dkg (2-3 darab) banán, 2 dl citromlé (kb. 4 citromból), 1 dkg étkezési búzakeményítő, 75 dkg tehéntúró, 2 zacskó fehér tortazselé, 5 dl fehér szőlőital.
Elkészítés: A puha vajat a fele cukorral, sóval, 2 dkg vaníliás cukorral és a reszelt citromhéjjal krémesre kikeverjük. Egyenként beleütjük a tojásokat, és közben hozzáadunk kb. 3 evőkanál lisztet. Beleöntünk 1 dl tejszínt, és rászitáljuk a sütőporral elvegyített maradék lisztet. Margarinnal kikent tepsibe simítjuk, majd előmelegített sütőben, 200 fokon (gáztűzhelynél 3-as fokozaton) 15-20 percig sütjük. Rácsra borítjuk és kihűtjük. A megtisztított, megmosott eperszemeket nagyságtól függően egészben hagyjuk vagy feldaraboljuk. A megmosott szőlőszemeket félbevágjuk, a magokat eltávolítjuk. A meghámozott, felkarikázott banánt 2-3 evőkanál citromlével meglocsoljuk.
A krémhez az étkezési keményítőt 2 evőkanál citromlében elkeverjük. A maradék citromlevet 5 dkg cukorral felforraljuk, és hozzáadjuk a keményítős folyadékot. Kevergetve még egyszer felforraljuk, majd kihűtjük, és a maradék cukorral elkevert túróhoz adjuk. A maradék vaníliás cukorral kemény habbá vert tejszínt a túróba vegyítjük, és a citromkrémet a kihűlt tésztalapra simítjuk. Kirakjuk a lecsöpögtetett banánnal és a többi gyümölccsel. A lepényt a tepsiben kb. 1 órára hűtőszekrénybe állítjuk. A tortazseléport kevés szőlőitalban csomómentesen elkeverjük. Felöntjük a maradék szőlőitallal, és kevergetve felforraljuk. A zselét 1-2 percig állni hagyjuk, majd kanállal egyenletesen elosztjuk a gyümölcsökön. A lepényt a tepsiben további 20-30 percre hűtőszekrénybe állítjuk.